A BIZOTTSÁG HATÁROZATA
(2004. december 3.)
a fiatal kutyák és macskák harmadik országokból a Közösségbe irányuló nem kereskedelmi célú mozgása feltételeinek megállapításáról
(az értesítés a B(2004) 4546. számú dokumentummal történt)
(EGT vonatkozású szöveg)
(2004/839/EK)
AZ EURÓPAI KÖZÖSSÉGEK BIZOTTSÁGA
tekintettel az Európai Közösséget létrehozó szerződésre,
tekintettel a kedvtelésből tartott állatok nem kereskedelmi célú mozgására vonatkozó állategészségügyi követelményekről és a 92/65/EGK tanácsi irányelv (1), módosításáról szóló, 2003. május 26-i 998/2003/EK európai parlamenti és tanácsi rendeletre és különösen annak 8. cikk, (3) bekezdésének c) pontjára,
mivel,
(1)
A 998/2003/EK rendelet rendelkezik a kutyák és macskák harmadik országokból a Közösségbe irányuló nem kereskedelmi célú mozgásának feltételeiről. Ezek a feltételek a származási harmadik ország és az érkezési tagállam státuszától függően különbözőek.
(2)
A 998/2003/EK rendelet 8. cikke (3) bekezdésének c) pontja rendelkezik azokról a feltételekről, amelyeket a rendelet II. mellékletének B. és C. részében felsorolt harmadik országokból származó három hónaposnál fiatalabb, oltásban nem részesült kutyák és macskák belépéséhez létre kell hozni.
(3)
Ezeknek a feltételeknek azonosoknak kell lenniük a beoltatlan fiatal macskák és kutyák tagállamok közötti mozgása esetén alkalmazott feltételekkel.
(4)
Mivel a 998/2003/EK rendelet már alkalmazandó, a kedvtelésből tartott állatok európai tulajdonosai érdekében ezt a határozatot késedelem nélkül alkalmazni kell.
(5)
Az e határozatban előírt intézkedések összhangban vannak az Élelmiszerlánc és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok akkor engedélyezhetik a 998/2003/EK rendelet II. mellékletének B. és C. részében felsorolt harmadik országokból a veszettség ellen be nem oltott három hónaposnál fiatalabb kutyák és macskák területükre történő belépését, ha annak feltételei legalább a rendelet 5. cikke (2) bekezdésében meghatározott feltételekkel megegyeznek.
(2) Az (1) bekezdésnek megfelelően beléptetetett állatok másik tagállamba történő további mozgását meg kell tiltani, kivéve ha az állat mozgása a 988/2003/EK rendelet II. mellékletének A. részében nem említett tagállamba a rendelet 5. cikke (1) bekezdésében foglalt feltételekkel összhangban történik.
Három hónaposnál idősebb állatnak az (1) bekezdésnek megfelelő további mozgása a 998/2003/EK rendelet II. mellékletének A. részében felsorolt másik tagállamba a rendelet 6. cikke (1) bekezdésében foglalt feltételeknek megfelelően kell, hogy történjen.
2. cikk
Ez a határozat 2004. december 11-én lép hatályba.
3. cikk
Ennek a határozatnak a tagállamok a címzettjei.
Kelt Brüsszelben, 2004. december 3-án.